S tidett, aslaf mačči d lkumiṛs yelhan, maca igellud s waṭas n lfayda i win t-isexdamen. Amek ara tɛeqleḍ win yesluffun neɣ win yettḥezzizen ? Win yesluffun d win i wumi ara tesleḍ yeqqar-as i wemdakkul-is, winna akken i wumi yesluffuy, m ara ttqesiṛen : « Twalaḍ, imi d-nɛedda llina deg uzniq, lɣaci akken ma llan d kečč i d-ttmuqulen. Mačči imi telliḍ dagi yid-i. Ass-nni, di tejmeɛt, sliɣ-asen i yat taddart imi ttmeslayen fell-ak, ḥaca win ara k-id-icekkṛen. Ur cfiɣ ara anwa winna akken i ten-yesteqsan, yenna-yasen : « Anwa i d argaz n lɛalli akk, dagi, di taddart-nneɣ ? » - Neṭqen-d akk ɣef yiwen yimi : « Nnan-as d keččini. Uddren-d akk isem-ik. Tajmaɛt twerrek. Ulac akk anda ara teqqimeḍ. » - Akkenni yettmeslay-as, iga akka yefka afus-is yekkes-as-d anẓad ɣef ubeṛnus-is. Yuɣal imuqel-it, yefka diɣen afus-is, yekkes-as-d aqeclaw ɣef tamart-is. Yuɣal yenna-yas : « Twalaḍ, ur k-wallaɣ ara yumayen-ayagi, yebda imeqqi-k-id ccib. Maca qlil ger tezyiwin-ik win yesɛan tamart tabarkant am tagi-inek. Ccaben akk. »
Asselaf neɣ aḥezzaz, mazal ara d-yenṭeq winna akkenni i wumi yettḥezziz, a sen-yini i lɣaci-nni yellan dinna : « Ssusmat ! ». M ara icennu, a t-tafeḍ, deg wakken t-yeɛgeb lḥal, yesenhezzay aqerruy-is ; akken kan ara ifak ccna, ad yekker d amezwaru ad s-yewwet afus, ad s-yini : « Wagi s tidett d ccna ! ». M ara s-d-yecceḍ wawal i winna akkenni i wumi iseluffuy ɣef wayeḍ, ad tafeḍ asselaf-nni neɣ aḥezzaz-nni iger ixef n tecḍaṭ ubernus-is deg imi-s, am akken zunakit ur yezmir ara ad yeṭṭef taḍṣa.
Asselaf neɣ aḥezzaz, m ara iteddu d win i wumi yettḥezziz, ad t-tafeḍ yettwexiṛ ula d lɣaci deg ubrid akken ad iɛeddi winna akkenni i wumi yesluffuy. I warraw n uneggaru-yagi, asselaf yettaɣ-d ttefaḥ d ifires, ifeṛq-asen-ten zdat babat-sen. Tikwal diɣen, yessudun-iten, yeqqar-asen : « Walli-ten kan, d babat-sen ! » - Cwiṭ akka diɣen, ad yebdu yettmuqul axxam, ad s-yini : « Wagi s tidett d axxam. D axxam-ik i icebḥen taddart-agi-nneɣ. Axxam-ik, am lexla-k, ayen ɣef tserseḍ afus-ik ad yuɣal d lwiz ! » - Asselaf m ara yeddu d winna akkenni i wumi yesluffuy ɣer uxeṛaz, ad s-tesleḍ yeqqar-as : « Ulac tasebbaṭ yuklalen aḍar-ik ! » - Mara yekker ad yerzef s amdakkul-is, ad yezwir uḥezzaz-nni zdat-s, ad s-yessiweḍ lexbaṛ i wemdakkul-nni-ines akken ad iheggi iman-is. Ssyen sakkin ad d-yebren, akken ad s-yini i winna akkenni i wumi yettḥezziz, d akken yesaweḍ lexbaṛ. Ma yella kra tuḥwag tmeṭṭut-is, ad yekker imir imir uḥezzaz-nni, ad yazzel ɣer ssuq akken ad tt-id-yawi. Ma yella iɛeṛḍ-it ɣer tmeɣra, aḥezzaz d netta i d amezwaru ara d-icekkṛen aksum n uɛejmi-nni yezla bab n tmeɣra-nni. Ad s-tesleḍ yeqqar-as : « Keččini s tidett tesneḍ aksum yelhan. Twallaḍ kan aɛejmi-nni di ssuq, tɛeqleḍ-t. Walli kan akka ay d aksum ! Acḥal fessug ! Ifessi deg imi ! Ad s-tiniḍ d udi. » - Cwiṭ akka ad twalliḍ yezzi ɣer yiwen deg inebgiwen-nni d-yusan ɣer tmeɣra, ad s-tesleḍ yesteqsa-t : « Neɣ d acu i tenniḍ ? », maca ur s-yesmeḥsis ara – Imir imir ad yuɣal diɣen ɣer bab n tmeɣra-nni, a s-yini : « Ur k-yeqriḥ ara usemmiḍ ? Els abernuṣ, ssemeḍ lḥal ciṭuḥ ass-agi. » - Ssyen sakkin, ad yekker, ad t-yewwet ɣer tayett, ad yaẓ ɣer-s, ad s-yesbecbec ɣer tmeẓẓuɣt. Nniɣ-awen, di tmeɣra, asselaf ur itekkes ara akk allen-is ɣef bab n tmeɣra. Yugar asseluf, anda iṛuḥ ad t-iṭṭae.
D wagi i d asselaf neɣ aḥezzaz. Anda yebɣu yilli, ad tafeḍ ayen akk i ixeddem d wayen akk i d-yeqqar, akken kan ad yeɛgeb i widak-nni i wumi yesluffuy.
kab_Latn kab_Latn kab_Latn kab_Latn